《退士一首》
宋代·苏籀

贤贤高哉古黔娄，独辨真趣肩夷由。
市朝慕诱吁竞求，求仁丘壑良远谋。
白云抗志耕平畴，炎天葛制冬鹿裘。
邂逅孤豚笑肥牛，拨刺廉鱼脱金钩。
雄鸡曳尾惮俎羞，鹪鹩一枝绰余庥。
楚楚奢靡翾蜉蝣，下士阉然媚俗流。
嗟嗟此病去何瘳，渊源友尚颜轲俦。
襏襫有暇从帣韝，形为心役无深尤。
貂蝉夸诧出兜鍪，驷马高盖忧人忧，
才殚力尽长不休。上士凌霞宅岩幽，
千镒鹤书那转头。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。